Hoe om te wys dat jy omgee - WelstandWelstand
Tuis / Advies / Hoe om te wys dat jy omgee
"Omgee is om saam te wees met, saam te huil met, saam te ly met, saam te voel met ander. Omgee is meegevoel, genade, ontferming. Dit is om die waarheid vas te hou dat elke ander mens my broer en suster is; net so menslik, sterflik, kwesbaar soos ek." (Henri Nouwen)
Almal beleef soms moeilike tye – die afsterwe van 'n geliefde, terminale siekte, werksverlies, finansiële probleme of selfs net terneergedruktheid weens eensaamheid of verlange na geliefdes. Jy wil graag jou geliefde, 'n familielid, vriend of selfs kollega wat swaarkry, bemoedig of net wys dat jy omgee, maar weet nie altyd wat om te sê of te doen nie. Hier is enkele riglyne. Wees opreg in alles wat jy sê of doen. Dit behels meer as net 'n "Ek is jammer vir jou" of "Ek is jammer dat dit gebeur het".
Gee 'n kaartjie of briefie met 'n mooi boodskap, gedruk of handgeskrewe.
Gee 'n geskenk of blomme. Indien dit iemand is wat jy nie so goed ken nie, vind uit wat haar gunsteling sjokolade is, of maak seker dat sy nie allergies vir blomme is nie.
'n Drukkie sê dikwels meer as 'n duisend woorde.
Bied aan om te help of verras die persoon met 'n onverwagse goeie daad. Help met kinders oppas, kos maak, inkopies doen, of help 'n kollega om 'n projek betyds te voltooi.
Wees mededeelsaam. Dis 'n geringe maar tog betekenisvolle manier om te wys dat jy omgee. Bied die laaste koekie in die bakkie aan, deel jou sjokolade of bied aan om tee te maak.
Volg op. Ná die aanvanklike medelye, geselsie of besoek, moenie van die persoon vergeet nie. Later, wanneer alle oproepe en kuiertjies opgedroog het, is dit juis die tyd om weer kontak te maak en na die persoon se welstand te verneem. Sy/hy is dalk dan meer geneë om te gesels.
Respekteer dit indien sy/hy nie dadelik wil kuier of gesels nie.
Indien jy graag oor jou hartseer/ontsteltenis wil gesels, kan ons 'n afspraak maak? Omdat jy vir my belangrik is, luister ek graag, selfs al kan ek nie jou probleem oplos of jou seer verlig nie. Ek gee opreg om.
Onthou jy al die goeie dinge wat jy al vir my/ons gedoen het, of gereeld doen? Baie dankie daarvoor en nou is dit my/ons beurt om weer iets vir jou te doen om die lewe vir jou makliker te maak.
Onthou jy hoe jy my ondersteun het toe ek 'n moeilike tyd beleef het ? Dis nou my beurt om jou te ondersteun.
Jy is nie alleen in die situasie nie – daar is mense wat jou graag wil help en ondersteun en ek is een van hulle.
Dit ontstel my dat jy nou deur 'n moeilike tyd gaan, maar ek weet jy kan dit oorkom. Onthou jy die keer toe jy 'n selfs erger uitdaging beleef het en hoe goed jy dit hanteer het?
Doen net jou bes en moenie soveel druk op jouself plaas nie. Dit gaan jou meer ontstel as jy nie aan jou eie, soms onrealistiese, verwagtings voldoen nie.
Jy is dapper en ek bewonder jou bereidwilligheid om ondanks jou vrees en pyn aan te gaan. Ek is trots is op jou en op die manier waarop jy die situasie hanteer.
Ek het onlangs dieselfde as jy beleef en indien jy ooit raad nodig het, kan ons gesels. Ek kan jou dalk help om perspektief op jou situasie te kry.
Dis in orde en normaal om hartseer, ontsteld, kwaad te wees of enige ander negatiewe emosie te ervaar.
Wat gebeur het, is nie noodwendig jou of iemand anders se fout nie. Moenie jouself of ander verwyt nie. Aanvanklike woede en frustrasie is menslik, maar 'n langdurige getob is 'n verkwisting van energie.
Wees goed vir jouself en sien om na jou fisieke en emosionele welstand.
Probeer om jouself van die probleem/situasie te distansieer en vanuit 'n ander perspektief na die saak te kyk. Dit kan jou help om lig op die probleem te werp en insigte en oplossings te vind waaraan jy nooit gedink het nie.
Niks wat sleg en onaangenaam is duur vir ewig nie, selfs al voel dit nou vir jou so. (In die meeste situasies mag hierdie woorde dalk troos maar in die geval van die dood van 'n geliefde, gestremdheid of terminale siekte, gaan selfs tyd nie die situasie verander nie en mag aanvaarding of vertroosting dalk nooit werklik plaasvind nie).
Fokus op die hede en neem dit tree vir tree, dag vir dag. Probeer om nie te hunker na wat was of die toekoms te vrees nie. Die hede is die enigste deel van jou lewensverhaal waaraan jy iets kan doen.
Probeer om iets goeds of positiefs in elke dag te sien – wat het gebeur wat lekker of mooi was, wat het jy bereik? ('n Persoon wat moeilike tye beleef kan maklik depressief en negatief raak).